2023.5.25.
HU
Az Európai Unió Hivatalos Lapja
C 184/1
I (Állásfoglalások, ajánlások és vélemények)
ÁLLÁSFOGLALÁSOK
EURÓPAI GAZDASÁGI ÉS SZOCIÁLIS BIZOTTSÁG AZ EURÓPAI GAZDASÁGI ÉS SZOCIÁLIS BIZOTTSÁG 577.
PLENÁRIS ÜLÉSSZAKA, 2023. 03.
22. – 2023. 03.
23.
Az Európai Gazdasági és Szociális Bizottság állásfoglalása – Együtt a demokráciáért (2023/C 184/01)
Előadók: Stefano MALLIA (MT/I) Oliver RÖPKE (AT/II) Séamus BOLAND (IE/III)
Jogalap:
az eljárási szabályzat 50. cikke
Elfogadás a plenáris ülésen:
2023.3.23.
Plenáris ülésszak száma:
577.
A szavazás eredménye: (mellette/ellene/tartózkodott)
181/0/5
A világjárványt követő helyreállás, a demokratikus értékek, a civil társadalmi tér, a médiaszabadság, a sokszínűség és a liberális demokrácia az EU határainak mindkét oldalán nyomás alá került, és a helyzet a háború Európában történő megjelenésével romlott: a világ népességének kevesebb mint 50 %-a él demokratikus rendszerben.
A világ továbbra is tanúja a kegyetlen ukrajnai háborúnak és az azzal járó pusztító humanitárius, társadalmi és gazdasági következményeknek, ezért az EGSZB felhívást tesz közzé a demokrácia és a demokratikus értékek megerősítésére.
Az ukrán népnek humanitárius, logisztikai és orvosi segítséget nyújtó uniós civil társadalmi szervezetek rendkívüli mobilizációja szintén rávilágított arra, hogy mennyire fontos a jó összeköttetésekkel rendelkező, hatékony és élénk civil társadalom.
Alulról szerveződő mozgalmak Ukrajna mellett Iránban, Belaruszban és Moldovában is harcolnak a demokráciáért.
Megerősítésük megszilárdítja a demokráciákat is.
Most minden eddiginél fontosabb, hogy beruházzunk a demokráciák ellenállóbbá tételébe, valamint hogy képesek legyünk jobban megvédeni alapvető jogainkat, tartós békét és stabilitást kiépíteni, végső soron pedig mindenki számára jólétet teremteni.
Kétségtelen, hogy közös gondolkodási folyamatot kell indítanunk a részvételi demokrácia struktúráinak megerősítésére irányuló új megközelítésekről.
Az erős, független és sokszínű civil társadalom minden eddiginél fontosabb az aktív polgári szerepvállalás, valamint a jogállamiságot, az alapvető jogokat, a véleménynyilvánítás szabadságát és demokratikus életmódunk sértetlenségét megvédeni képes reziliens demokrácia biztosításának kulcsfontosságú elemeként.
A demokrácia az EU-ban elválaszthatatlanul és visszavonhatatlanul összefonódik az egyenlőség, az igazságosság, az emberi jogok tiszteletben tartása és a megkülönböztetésmentesség fogalmával, amint azt az EUSZ 2. cikke is előírja.